text: 80 Varde-familier kan låne el-bil
  03 januar 2011 kl. 15.45
  Ca. 80 familier på Varde-egnen kan få lov at låne en el-bil i en periode i et projekt, der løber over de næste to år.
  El-bilfabrikanten ChoosEV stiller 10 el-biler til rådighed i samarbejde med Varde Kommune. Folk, der er interesseret i at være med, kan nu melde sig på hjemmesiden testenelbil.dk. 
  
  Grøn profil
  -Vi er interesseret i en grøn profil, og vores rolle i samarbejdet bliver at skaffe de nødvendige borgere til at deltage i forsøget samt være behjælpelig med praktisk assistance i et vist omfang, siger formanden for Udvalget for Plan og Teknik i Varde Kommune, Preben Olesen.
  
  Sponsorer
  Der skal skaffes en række lokale sponsorer, før projektet kan gennemføres, men ChoosEV regner ikke med, at det bliver noget problem. Kommunen har bl.a. sat producenten i forbindelse med Varde Erhvervs- og Turistforening.
  
  140 km på en opladning
  10 familier låner på skift en af de 10 elbiler i tre måneder. Samtidig låbner de en ladestation, som opstilles ved hjemmet. Elbilerne er nye - og de kan køre ca. 140 km på en opladning.
  Test en elbil - forsøg med elbiler i Varde
  